नीतू यादव की कहानी- वसीयत
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Neetu Yadav - Will
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
घर में घुसते-घुसते शर्बरी की नजर कालिंदी के फ्लैट की ओर सहसा चली गई। दरवाजा कुछ खुला हुआ था, जहां से जोर-जोर से रोने की आवाजें आ रही थी। घबराकर शर्बरी खटाक से दरवाजा खोल कर घर में घुसी तो देखती है कि एक शख्स करीबन अठाइस से तीस साल का, कालिंदी का गला पकड़े हुए खड़ा था और कागजों पर दस्तखत करने और जान से मारने की धमकी दे रहा था।
शर्बरी को देखते ही उसने गला छोड़ दिया और अंदर कमरे में चला गया। शर्बरी कालिंदी को संभालने आगे बढ़ी ही थी कि वह शख्स वापस आकर शर्बरी को भला-बुरा कह कर उसे भी जान से मारने की धमकी देने लगा।
शर्बरी ने तुरंत विशी और पाखी को फोन लगाकर बुला लिया। अब चारों सहेलियां कालिंदी के चारों ओर घेरा बनाकर खड़ी थीं। उन्होंने उस आदमी को घर से बाहर निकाल कर ही दम लिया।
चारों सकते में आ गईं जब कालिंदी ने बताया कि यह उसका अपना बेटा है जो दस साल पहले घर छोड़कर दिल्ली भाग गया था और अब गांव की जमीन-घर अपने नाम करवाने के लिए पिछले एक हफ्ते से यहां पड़ा हैं। इतने सालों से एकांकी जीवन जीते-जीते अपनी दुनिया में रम गई थीं कालिंदी दीदी। लेकिन बेटे की बदसलूकी ने उसकी दुनिया में तूफान ला दिया। रोज खिलखिलाने वाली कालिंदी दीदी उदास थीं।
लेकिन इधर ये सहेलियां भी किसी से कम नहीं थीं। चारों ने मिलकर वकील साहब को घर बुलाकर कालिंदी की वसीयत तैयार करवा दी कि जब तक वह जिंदा हैं, उनकी संपत्ति उन्हीं के नाम रहेगी और बाद में उनके बताए एक ट्रस्ट की हो जाएगी।